**ΧΑΙΡΕΤΙΣΜΟΣ ΣΤΟ 4Ο ΠΑΝΕΛΛΗΝΙΟ ΣΥΝΕΔΡΙΟ ΑΝΑΣΤΗΛΩΣΕΩΝ**

**26 Νοεμβρίου 2015, 09:15**

**Αμφιθέατρο ΤΕΕ – ΤΚΜ. Μεγ. Αλεξάνδρου 49, Θεσσαλονίκη**

Κύριε Πρόεδρε, αγαπητοί συνάδελφοι και φίλοι, κυρίες και κύριοι,

Εκπροσωπώντας το Υπουργείο Πολιτισμού και Αθλητισμού στο 4ο Συνέδριο της Εταιρείας σας, οφείλω να σας συγχαρώ για το σύνολο των σοβαρών πρωτοβουλιών και των αξιόλογων δράσεων που αποσκοπούν στην καλλιέργεια του επιστημονικού διαλόγου τόσο σε θέματα τεχνολογικής έρευνας αλλά και επί της φιλοσοφίας και των θεωρητικών αρχών που διέπουν την αναστήλωση.

Η αναστήλωση των μνημείων οφείλει να διενεργείται μέσα σε ένα σαφές πλαίσιο αρχών και τεχνικών, να στοχεύει στη διάσωση της αυθεντικότητας κάθε ιστορικού κτίσματος χωριστά, κάτι που διασφαλίζει τη διαφύλαξή του και αποτελεί προαπαιτούμενο για την ανάδειξη των μορφολογικών και συνακόλουθα ιστορικών χαρακτηριστικών του αλλά και τη γενικότερη αξιοποίησή του. Ο έλεγχος της τήρησης των αναγνωρισμένων αυτών Διεθνών Αρχών διευκολύνεται και ενισχύεται από το επιστημονικό σας έργο.

Αναγνωρίζοντας τους ποικίλους τομείς δραστηριοποίησης της Εταιρείας Έρευνας και Προώθησης της Επιστημονικής Αναστήλωσης Μνημείων, θα ήθελα να σταθώ στους σημαντικότερους από αυτούς, μέσα από τους οποίους αποδεικνύεται η συμβολή και η συνδρομή της Εταιρείας στο έργο του Υπουργείο Πολιτισμού και Αθλητισμού.

Πιο συγκεκριμένα, η διοργάνωση επιστημονικών συνεδρίων, διαλέξεων και σεμιναρίων που αποσκοπούν στην επιμόρφωση και την ενημέρωση όχι μόνο όσων ασχολούνται επιστημονικά με την αναστήλωση μνημείων αλλά και αυτών που ασχολούνται με την προώθηση της μελέτης και την υποβοήθηση της έρευνας, όλων αυτών δηλαδή που ενδιαφέρονται για την αναστήλωση μνημείων εκκινώντας από διαφορετικές επιστημονικές ή εργασιακές αφετηρίες, ξεκάθαρα υποστηρίζει την ορθή και άρτια εφαρμογή του προαναφερθέντος κανονιστικού πλαισίου και των βέλτιστων αναστηλωτικών πρακτικών.

Από την άλλη, η δημοσίευση και η κυκλοφορία εκδόσεων (βιβλίων, περιοδικών, ενημερωτικών  δελτίων και πληροφοριακών εντύπων) για την προβολή των πορισμάτων της επιστημονικής επεξεργασίας δεδομένων, της έρευνας και της μελέτης καθενός μνημείου - ή συνόλου μνημείων - χωριστά, είτε αυτό είναι μεμονωμένο κτίσμα είτε ευρύτερος χώρος, προάγει και διαχέει την απαιτούμενη επιστημονική κατάρτιση. Συνάμα, η ίδια εκδοτική δραστηριότητα, αποτελεί το επιστέγασμα της λειτουργίας της Εταιρείας ως ενός φορέα εμπειρογνωμόνων που διενεργεί αυτοψίες και πραγματογνωμοσύνες.

Ταυτόχρονα, η υποστήριξη ενεργειών που στοχεύουν στην προστασία, τη συντήρηση και την ανάδειξη της αρχιτεκτονικής κληρονομιάς όλων των εποχών στον Ελλαδικό χώρο, μέσα από παρεμβάσεις, συζητήσεις και συνεντεύξεις, θέτει προβληματισμούς και προβάλλει τις προσπάθειες για ορθολογική επέμβαση στα μνημειακά σύνολα, ενώ γνωστοποιεί τις επιστημονικά ορθές επεμβάσεις σύμφωνα με την παραπάνω διεθνή δεοντολογία.

Όλα τα παραπάνω αποτυπώνονται ανάγλυφα στις θεματικές των συνεδριών και των ομιλιών αυτού του συνεδρίου. Καταξιωμένοι αλλά και νέοι επιστήμονες, εκπροσωπώντας διαφορετικούς τομείς του επιστητού, προσεγγίζουν ζητήματα στερέωσης και αποκατάστασης, θεωρητικά θέματα δεοντολογίας, υλικών εφαρμογής αλλά και τεχνικών επέμβασης σε μνημεία, μνημειακά σύνολα και επιμέρους τμήματα μνημείων κάθε εποχής της πολιτιστικής κληρονομιάς μας, από την απώτερη αρχαιότητα μέχρι τα διατηρητέα κτήρια των ημερών μας. Παράλληλα, οι συνεδρίες που αφορούν σε πιο εξειδικευμένα ζητήματα, όπως σε νεότερα κτήρια από χάλυβα και οπλισμένο σκυρόδεμα αλλά και στο ζέον πρόβλημα των επιπτώσεων των σεισμών στα μνημεία, πιστοποιούν την ολιστική προσέγγιση των πολυποίκιλων προβλημάτων και διευρύνουν τους ορίζοντες των σχετικών επιστημονικών συζητήσεων.

Ομολογώ πως οι τίτλοι ορισμένων ανακοινώσεων κέντρισαν περισσότερο το ενδιαφέρον μου, κάτι που, δυστυχώς, με αναγκάζει να περιμένω με αγωνία την έκδοση των πρακτικών του Συνεδρίου σας, μιας και το πρόγραμμά μου δεν επιτρέπει την παρακολούθηση των εργασιών αυτής της συνάντησης. Αυτές δεν είναι άλλες από τη *«Διαχείριση της ανεπιθύμητης βλάστησης σε αρχαιολογικούς χώρους»* και τα *«Διλήμματα αποκατάστασης που θέτει η ανασύνθεση μιας λεοντοκεφαλής από τον Παρθενώνα»*. Το ενδιαφέρον μου για τις παραπάνω ανακοινώσεις δεν πηγάζει αποκλειστικά από τα επιστημονικά – αρχαιολογικά μου ενδιαφέροντα αλλά και από την εμπειρία μου, και κατά συνέπεια τους προβληματισμούς, που έχουν προκύψει από την πολυετή ενασχόλησή μου με θέματα διαχείρισης της πολιτιστικής κληρονομιάς. Η τελευταία μου δίδαξε ότι αφενός η παραπάνω διαχείριση οφείλει να λάβει υπ’ όψη στοιχεία πολλών διαφορετικών επιστημών, όπως της γεωπονίας, στην πρώτη περίπτωση, αλλά και ότι η σημασία στη λεπτομέρεια είναι αυτή που διακρίνει μια επαγγελματική από μια ερασιτεχνική επέμβαση, όπως μαρτυρά η δεύτερη περίπτωση.

Κλείνοντας, δεν μπορώ παρά να αναφερθώ στην επιλογή μιας πόλης του βορειοελλαδικού χώρου, όπως της Θεσσαλονίκης, για τη διοργάνωση αυτού του συνεδρίου. Ο συνειρμός είναι αβίαστος και παραπέμπει σε ένα συγκεκριμένο προβληματικό μνημειακό σύνολο, τουλάχιστον όσον αφορά στα θέματα που άπτονται της προστασίας, αναστήλωσης και ανάδειξής του: Τις αρχαιότητες που εντοπίστηκαν κατά τις εργασίες για την κατασκευή του μετρό της Θεσσαλονίκης. Οι επιστημονικά τεκμηριωμένες απόψεις και θέσεις, αφού κριθούν και αξιολογηθούν με τα αυστηρότερα επιστημονικά κριτήρια, αποτελούν τη μόνη ασφαλή μέθοδο για μια ορθή προσέγγιση του παραπάνω συνόλου, ώστε να αποβούν γνώμονας στον τρόπο διαχείρισης των συγκεκριμένων αρχαιοτήτων από το Υπουργείο Πολιτισμού και Αθλητισμού.

ΜΑΡΙΑ ΒΛΑΖΑΚΗ ΓΕΝ. ΓΡΑΜΜΑΤΕΑΣ ΥΠΠΟΑ